Good, good, Johnny B Goode\nDijous, Març 23rd, 2017\nÉs difícil sintetitzar en una frase la trajectòria del club en aquesta Lliga Catalana que tot just acaba de finalitzar, almenys en la seva fase regular. Són tantes les imatges que em vénen al cap, les emocions, els patiments, les anècdotes… Queda clar que els fitxatges que vam fer a principis de temporada, grans fitxatges, ens han conduït a la situació actual. I no em refereixo només als del primer equip, Francisco Olivares, Emilio Carrasco i Gustavo Magallanes, sinó també als d’equips inferiors, Sebastián Buitrago i Francisco Javier (Paco) González. Tots ells, integrats plenament en el Peón Doblado, un club que —rectifiqueu-me si m’equivoco— ja s’estimen tant com els més veterans, amb qui han lluitat colze amb colze per aconseguir el que tots sabeu a hores d’ara, l’ascens, ni més ni menys, de tres dels nostres equips: l’equip «A» a Preferent, i els equips «C» i «D» a 2a provincial. I com a campions de grup, el que ens dóna dret a lluitar pel Campionat de Catalunya de les categories respectives. Si a això hi afegim que també participarem en la final de la Copa Catalana de 1a categoria, podem parlar, sens dubte, d’una temporada gairebé immillorable. Dic gairebé perquè encara no ha acabat i tant de bo no sigui aquesta la darrera celebració (ens manca la cirereta, oi?). El que sí que podem afirmar és que és la millor en els dotze anys d’existència del club.\nAlgun soci, mig en broma, em demanava una declaració institucional com a President. No sé si això se’n pot considerar, però és la meva forma de manifestar l’orgull —com deia el rei “emèrit”— que sento en representar-vos a tots els «doblados». I, no me n’oblido pas, també als «dobladitos». Perquè el Peón Doblado, malgrat tots els èxits esportius que s’assoleixin, perdria la seva raó de ser sense vosaltres, nens i nenes que ompliu les sales amb la vostra alegria i les vostres ganes de jugar. Perdoneu-nos si, de vegades, no podem seguir el vostre ritme. Els anys no perdonen.\nDesprés d’aquesta introducció —no diré breu, però estareu d’acord amb mi que l’ocasió s’ho mereixia—, passarem a explicar com va anar la jornada.\nEl primer equip afrontava l’última jornada amb ànsia per guanyar. L’empat al capdavant amb el Gavà feia que només un bon resultat ens valgués. En cas que el Gavà guanyés en el seu desplaçament contra el Vilafranca «B», el desempat entre nosaltres i ells era el mitjà per saber el guanyador. Per això esperàvem aquesta última ronda amb ganes. El Sant Feliu «B», de fet, va presentar un bon equip i va estar a prop de fer que no celebréssim la festa. Les partides començaven, això sí, bé. La primera partida la va guanyar Magallanes, que va tenir un dia inspirat i aviat va fer valer la seva superioritat. Santolaria seguia amb la seva ratxa positiva de les últimes jornades i també aconseguia situar les seves peces en la setena fila, amenaçant el contrari i fent que abandonés ràpidament. Era molt important la seva victòria, ja que la superioritat (en elo) dels nostres primers taulers feia presagiar un gran resultat. En el meu cas, no va poder ser, i vaig perdre després que el meu rival jugués el final amb menys d’un minut en el rellotge, avisant-li en cinc ocasions que havia d’apuntar les jugades. En certa manera, la partida es perdia per no saber jugar amb aquests detalls: temps, delegat i paciència. També falta de pràctica de finals, per descomptat. [Iván Humanes, Cornellà de Llobregat.]\nEl marcador es situava en 2 a 1 i la resta de partides no estaven clares. En Daniel Montoya aconseguia millorar la posició i va arribar a tenir un peó d’avantatge que no va ser suficient i finalment va fer taules. Quedaven quatre partides i teníem molt poc temps. Rubén acceptava la proposta de taules: tenia una posició complicada. Només restaven tres partides i tots tres apurats de temps. Em vaig aixecar quan em quedaven dos minuts de rellotge per veure com evolucionaven les altres dues partides i l’Emilio em deia que em tranquil·litzés; sorprenent, perquè a ell només li quedaven trenta segons. Torno a la meva partida; al meu rival li quedava un minut i em vaig decidir a sacrificar-ho tot per entrar en una xarxa de mat i aconseguir un nou punt que assegurava l’empat com a mínim. Minuts després l’adversari de Francisco aconseguia les taules en trobar un escac continu i guanyàvem el matx. Tot seguit la fúria xilena Emilio Carrasco firmava les taules.\nEl partit havia finalitzat 5 a 3, però no sabíem com anava el Vilafranca «B» vs Gavà, així que vaig introduir els resultats a la web de l’FCE. En aquell moment érem campions virtuals, però no era suficient i vaig trucar al telèfon del Vilafranca. El delegat del primer equip, emperò, no en sabia res. Quins nervis! Alguns jugadors ens vam dirigir al bar i l’Iván Humanes, que feia estona que havia marxat, ens retransmetia per WhatsApp el Carrusel Deportivo. Oh! Nou WhatsApp! Vilafranca «B» ha guanyat al Gavà!!! Brindis per celebrar que havíem aconseguit ascendir per primer cop en la nostra curta història a la categoria Preferent.\nAprofito per felicitar a tots els jugadors del Club, persones i col·laboradors que han confiat en nosaltres!\nDesprés arribaria el presi, que s’havia quedat sense botifarres d’Hostalets perquè el xarcuter s’havia jubilat. [Dani Llargués, Cornellà de Llobregat.]\nJa no ens jugàvem res, llevat de la lluita pel 3r lloc amb el nostre rival, l’Hostalets de Pierola. Per tant, ens ho vam prendre com una jornada festiva, malgrat que, de bon matí, en Ramon ens comunicava que no podria venir perquè la seva filla estava malalta. Desitgem que, quan aparegui aquesta crònica, la nena ja es trobi bé i pugueu celebrar junts la temporada «doblada».\nVam haver d’improvisar, tot i que l’equip contrincant presentava també dues baixes, el que va fer que el nostre «dobladito» que havia de jugar en el 6è tauler, en David Álvarez, ja sumés el primer punt de l’equip sense despentinar-se. Abans he parlat d’una jornada festiva, i no n’hi ha per menys, ja que va ser per riure. Per començar, quan dúiem mitja hora jugant, els companys de l’Hostalets em preguntaren si el nostre 4t tauler no vindria. Sorprès, em vaig girar i vaig constatar que, efectivament, l’Agustí no hi era. Davant del tauler, és clar, perquè havíem anat en el seu cotxe. Ràpidament em vaig dirigir al bar del Casal i me’l vaig trobar llegint tranquil·lament el diari, ja que es pensava que no jugava. Un cop assegut, va recuperar el temps… i va perdre. Havia confós la dama amb un alfil i el sacrifici que pretenia es va convertir en un regal.\nEn el meu cas l’error va ser una mica més subtil. L’avantatge que vaig tenir durant tota la partida es va esvair es un tres i no res per un moviment de cavall inadequat. 2 a 1 i en Guirado semblava també perdut: cinc minuts de rellotge contra una hora del seu rival, més dos peons de desavantatge. Vaig sortir a airejar-me i quan vaig tornar signaven les planelles. El resultat semblava evident, però no. En Samuel Pérez —l’autor de la foto de l’equip— també s’havia equivocat. Un altre regal que empatava, en aquest cas, el matx.\nCom deia, per riure. Tanmateix encara quedava en joc la darrera opera buffa. Francisco Rivas guanyava qualitat i disposava d’un atac brutal sobre el rei. El seu contrincant, a més, li facilitava les coses permetent-li un descobert que, en el pitjor dels casos, li reportava una nova torre d’avantatge. Així ho vèiem tots, locals i forasters. Però ell veia altres coses: un parell de peons passats i units que el preocupaven. I va deixar estar la torre per eliminar-los. La conseqüència, l’habitual: si deixes passar l’oportunitat, el rival es refà i, tal com va succeir, va recuperar el material perdut fins que només van quedar els dos reis sobre el tauler. (Aquí obro un parèntesi. Mentre això succeïa a la sala, en David Guirado i jo ens assabentàvem de la mort de Chuck Berry, un dels grans mestres del rock and roll i figura destacada en la història de la Música. Tanco el parèntesi.)\nFinal, doncs, 2½ a 2½ que, si més no, ens ha mantingut en la 3a plaça, gens menyspreable. L’única decepció, com ha comentat abans en Dani, és que, a més, no vaig poder comprar botifarres ni salsitxes perquè els propietaris de la carnisseria Sala tot just feia un mes que s’havien jubilat.\nAbans de marxar em van comentar que possiblement l’any vinent ja no participin com a equip en la Lliga, atès que diversos jugadors han marxat i d’altres ho faran en breu. Lamento aquesta circumstància, perquè els dos anys que hi hem anat hem estat molt ben rebuts. Els desitjo molta sort en els seus nous clubs.\nEls equips «C» i «D»\nCom de costum, no us puc donar massa detalls d’ambdós equips. Per sort, tinc una certa capacitat deductiva, que no em serveix de gaire quan jugo a escacs però que em permet esbrinar com es van desenvolupar les partides.\nL’equip «C» s’enfrontava al Castellar «C». Només calia mig punt per ser campions de grup i es va aconseguir sobradament. Al migdia el marcador ja reflectia un 2 a 0, fruit de les victòries d’en Jordi González i d’en Roberto, que es van refer dels dubtes de la jornada anterior. Més tard arribarien unes taules d’en Byron i la derrota d’en Manuel Cardoso, o viceversa, que la meva bola de vidre estava una mica entelada i no puc assegurar l’ordre. El que importa, però, és el resultat final, 2½ a 1½, que ens confirma com a campions de grup i permet al nostre rival, el Castellar «C», gràcies a la combinació dels altres resultats, pujar també de categoria com a segon de grup.\nL’equip «D» ho tenia, d’inici, un pèl més complicat. Del matx contra el Sant Feliu «C» havia de sortir el campió del grup. Amb els dos equips empatats i ja a 2a provincial passés el que passés, els nostres companys necessitaven guanyar per assolir el primer lloc. Amb la mínima era suficient, però, pel que sembla, estaven afamats i van mossegar fins a obtenir els quatre punts en joc. Una victòria clara que els situa també en els play off de 3a provincial, juntament amb els companys de l’equip «C».\nEls nostres «dobladitos» (amb un «doblado» infiltrat, com podeu veure a la foto) van fer via cap a Castelldefels per disputar el matx contra el seu equip «C». Alguns hi van anar amb Renfe (i van arribar a l’hora!), d’altres en moto (xupopapapa, en moto), i els més tradicionals en cotxe. I es van trobar amb un equip que necessitava guanyar per pujar de categoria i que no va voler arriscar; la prova, el seu elo mitjà, 1887, molt superior al dels nostres companys, 1561. Aconseguir puntuar hauria estat gairebé un miracle. Els nens, Gerard, Unai i Miguel Cabrillana, no van poder donar la sorpresa, però l’infiltrat no li va posar les coses tan fàcils al seu rival. Al final, però, els més de 200 punts d’elo de diferència s’havien de notar, i en Miguel Cabrillana Sr. va haver de deposar les armes i rendir-se.\nAl principi de la temporada no teníem gaire clar si presentar un cinquè equip. El temps ha confirmat l’encert de la decisió i no ens n’hem penedit gens. L’equip «E» ha servit perquè els «dobladitos» poguessin participar també a la Lliga Catalana, que els ha servit de rodatge i per endinsar-se en el sentiment de grup que comporta aquesta competició. També, òbviament, els ha preparat millor per al proper torneig que molts d’ells disputaran, el Calculín, en el qual podran desplegar tots els coneixements adquirits. Segur que a principis de maig tindrem més coses a celebrar.\nEls play off\nAquest dimarts es va realitzar el sorteig de les eliminatòries, en el que, com ja hem dit, hi havia tres equips «doblados» dins del bombo. Bé, més que un bombo, era un tàper. I en lloc de boles (calentes o fredes) hi havia paperetes. L’FCE no és la UEFA, i tampoc no calia tanta parafernàlia. Amb alguns problemes de so, el sorteig va començar puntualment. Degut al nombre d’equips, la primera eliminatòria és d’ajust en moltes categories i vam tenir la fortuna que els equips «A» i «C» se n’hagin lliurat i passin directament a quarts de final. L’equip «D», per contra, haurà de disputar el seu passi a la següent ronda contra el Cerdanyola Mataró «B» en la seu d’aquest club: c. València, 92-94, baixos, de Mataró. Per Sant Jordi es reprendrà la competició amb tots els equips i esperem seguir comptant amb tres en els quarts de final. Els nostres companys del «D» lluitaran per seguir fent història.\nSi teniu costum de llegir —i espero que així sigui—, avui us podeu saltar la lectura programada. Després d’aquesta llarga crònica, ja heu complit a bastament amb la lectura diària. I com que ja deu fer estona que en Chuck Berry ha deixat de sonar, podeu escoltar el breu clip que l’amic Alfonso Pardo ha enregistrat pel Peón Doblado en viu i en diferit (el directe va ser el dissabte per la nit, per animar els jugadors del club davant de la jornada que es presentava). Gaudiu-ne! Ens retrobarem ben aviat, perquè la temporada continua.\nTags: dobladitos, FCE\nPosted in Club, Per Equips, Tornejos | 1 Comment »\nNo us desitjaré un bon any…\nDijous, Gener 12th, 2017\nPerquè estic plenament convençut que ho serà. Pel Peón Doblado, almenys. A pocs dies d’encetar la Lliga Catalana, ja sabreu que enguany hi presentem cinc equips. Cinc! Pocs clubs de Catalunya compten amb la lletra «E». Amic Javier, ja saps que agraeixo moltíssim els teus comentaris, però em sembla que aquest cop no m’hauràs de rectificar si dic que és la primera vegada que inscrivim tants equips. A més, com a aperitiu de la Lliga, aquest cap de setmana es juga la Copa Catalana, amb dos equips del club presents, un a la 1a categoria i un altre a la 3a. I amb possibilitats d’accedir a la final de Catalunya. En això hi tenen molt a veure els reforços d’aquesta nova temporada, en què tindrem tres equips que, a priori, gaudeixen de molts números per aconseguir l’ascens de categoria. Hem de ser prudents i cal respectar, òbviament, tots els equips rivals, però la temporada és molt il·lusionant.\nCom de costum, a la pàgina de la Lliga Catalana hi trobareu el calendari i la informació actualitzada, setmana rere setmana, de la situació de tots els nostres equips. Aquest any hi haurà també una novetat: fins ara tot el Peón Doblado jugava a casa quan tocava; aquest temporada, però, degut en part al nombre d’equips, jugarem de forma alterna: A i D a casa i B, C i E a fora, i viceversa. Així que hi haurà escacs a l’Espai Esportiu tots els diumenges al matí. Un apunt pels equips que ens hagueu de visitar i no sapigueu on som. Podeu trobar-nos a la pàgina corresponent de la nostra web o, mitjançant el Google Maps, si cerqueu directament Peón Doblado, l’aplicació us donarà la nostra adreça exacta.\nAbans de tot això s’han disputat tot un seguit de tornejos individuals amb participació de «doblados» i «dobladitos», que us comentaré de forma breu.\nIII Sunway Sitges Internacional Chess Festival\nUn total de sis companys inscrits, tres en el grup A —ja fa temps que us vaig assegurar que tindríem «doblados» en els grups A— i tres més en el grup B. El primer classificat de tots ells ha estat en Francisco Olivares, Mestre FIDE que, provinent de Cuba, ocuparà el primer tauler del primer equip i a qui donem la benvinguda al club dels «doblados». En segon lloc, en Marcelo Panelo, Mestre Internacional argentí que potser l’any vinent ocupi el primer tauler del primer equip. I en tercera posició, en Gustavo Magallanes, Mestre argentí de moltes coses —d’escacs encara no, almenys oficialment—, que reforçarà el quart tauler de l’equip «A».\nEn el grup B, el primer classificat ha estat en Byron Zambrano, tot i el bye laboral que va haver de demanar. El resultat li reportarà 118 punts d’elo FIDE, gràcies a la k=40 que està aprofitant perfectament. La seva trajectòria és espectacular i ben aviat el veurem, segur, en el primer equip. Una mica més avall trobem el nostre estimat Daniel Montoya, en la seva preparació de cara a la Lliga. L’acompanyava, esclar, en Manel Santolaria. Tots dos tancaran els taulers del primer equip quan estigui al complet. I estic convençut que sumaran molts punts. La lluita pel pitxitxi serà aferrissada.\nVI Obert de Nadal del Guinardó\nEn aquest torneig s’hi va apuntar dos companys, ambdós en el grup B: Marc Alquézar i Byron Zambrano, molt actiu en el tram final de l’any. Tant l’un com l’altre van acabar amb 4½ punts, si bé en el cas del Byron, amb dos byes demanats. Es deu haver pres una d’aquelles begudes isotòniques que diuen que et donen ales. (No diré el nom a no ser que esdevingui patrocinador del club.)\nNo vull deixar d’esmentar la bona participació d’un antic «doblado», en Daniel Peirón. Empatat en el primer lloc amb tres escaquistes més, va tenir la mala fortuna de comptar amb el pitjor desempat i es va haver de conformar amb la quarta plaça.\nII Torneig d’Hivern d’Escacs actius de Sant Boi\nTres «doblados» vam disputar aquesta competició de semiràpides. Francisco Olivares, amb 6½ punts, va aconseguir la 3a plaça, perjudicat també pel sistema de desempat, ja que va quedar empatat en el primer lloc. Malgrat tot, és el seu primer trofeu com a membre del Peón Doblado. No cal que us digui que no serà pas l’últim.\nA més distància trobem en Marc Alquézar, amb 4 punts, després d’haver disputat les vuit rondes sense arribar tard a cap d’elles, el que, en si, ja és tota una novetat. I amb 3 punts, un servidor, gens insatisfet amb el torneig realitzat, malgrat alguna imprecisió en alguna partida.\nEl podi del Torneig d’Hivern d’escacs actius de Sant Boi, amb el company Francisco Olivares a l’esquerra. Foto: Club d’Escacs Sant Boi.\nI Torneig Obert de Reis Club Escac Mat de Martorell\nEl mateix dia que l’anterior se celebrava aquest torneig de ràpides. Hi van participar un «dobladito», en Miguel Cabrillana, i la família Planella al complet: Jordi, Ivan i Irene i també en Xavier, el germà bessó d’en Jordi.\nEls resultats van ser espectaculars: Jordi Planella, segon de la general (maleïts desempats); Ivan i Irene Planella, primer i segona de la categoria sub-8 respectivament; i Miguel Cabrillana, millor sub-10. No està gens malament.\nDesprés d’aquest breu repàs al passat, reprenem el present. Recordeu: diumenge 15, Copa; diumenge 22, Lliga. Dissabte 21 comencen també les fases prèvies del Campionat de Catalunya per edats (el Comarcal, vaja). Els «dobladitos» que us hi vulgueu apuntar, aviseu-nos, tot i que volem prioritzar la Lliga i el Calculín, que es disputarà posteriorment. Donada aquesta duplicitat, enguany el club cobrirà el 50% de les inscripcions al Comarcal i al Calculín.\nUs recordo també, per tots els que no l’hagueu vista, que el proper dimarts 17 de desembre, l’Espai VO projectarà la pel·lícula El caso Fischer. En les columnes de la dreta hi trobareu més informació.\nJa està. Poseu-vos les piles. O preneu aquella beguda isotònica que he esmentat abans. Us necessitem en plena forma per sumar punts en els equips del club durant la lliga regular i, tant de bo, en els play off posteriors. Som-hi!\nTags: calendari, nous socis, pavelló, trofeus\nPosted in Club, Per Equips, Tornejos | 2 Comments »\nDilluns, Desembre 19th, 2016\nJa fa uns quants dies que vam celebrar la X Trobada Infantil Peón Doblado i em consta que molts de vosaltres estàveu esperant aquesta crònica.\nDurant la convocatòria vam anunciar una sorpresa. Es trobava a la sala 3 i alguns dels participants ja hi van treure el nas abans que despleguéssim les mampares. Hi havíem muntat un circuit d’Scalextric de dos carrils. En sentit estricte hauríem de parlar d’un circuit d’slot, que és la paraula que el defineix sense recórrer a marques comercials, però, popularment, si parlem d’scalextric, tothom sap a què ens referim.\nEn lloc del sistema Masnou habitual, vam decidir de fer-ne un d’invers, de forma que els guanyadors de les partides, com a premi, tinguessin l’oportunitat de donar gas a les maquetes i córrer unes voltes pel circuit, d’uns 12 metres de corda. I en alguns moments, la feina se’ns acumulava.\nA mig matí vam fer una paradeta perquè els nens i nenes —i els monitors— poguessin esmorzar i agafar forces per seguir pensant… i per activar el polsador del comandament. També vam oferir la possibilitat de participar en les curses a tots aquells i aquelles que no havien aconseguit encara cap victòria damunt el tauler. Perquè, en definitiva, el que volíem era que tots s’ho passessin bé, pensant o corrent.\nEn la Trobada hi van participar un total de 22 nens i nenes —i segur que alguns, ara, es lamenten de no haver vingut—. La gran majoria eren «dobladitos» o socis del Molí Nou, que va enviar una molt bona representació. I un parell d’amics del Comtal, que ja són habituals de les nostres Trobades i tornejos. La classificació final —segurament el menys important en les Trobades— va estar encapçalada per en Lucas Sánchez, del Comtal, seguit per dos «dobladitos»: Miguel Cabrillana i Xavier Escaler. Podeu trobar-la completa a la pàgina de les Trobades Infantils.\nCom a anècdotes —ja sabeu que m’agrada explicar-les—, tenim el cas d’en Pau Jordan, que no sé si els escacs se li donaran bé (només té 6 anys), però el que sí que vaig constatar és que amb el comandament i controlant un cotxe d’slot, és tot un crac. I en Lucas Sánchez, que es va enamorar d’un 600 que hi havia, ja que, segons em va comentar, és col·leccionista de maquetes d’aquest popular i carismàtic cotxe de Seat. Així que aquí li deixo una foto del que la marca Scalextric va fabricar per commemorar el 40è aniversari de la marca.\nFinalment, vam desconnectar el circuit i vam donar per clausurada la jornada… No, no encara. Ens quedava una segona sorpresa. Però, abans, seguint un suggeriment d’en Jesús Martínez —responsable també del títol—, vam llançar la idea d’una Mannequin Challenge. Tothom, nens, nenes, pares, mares, monitors i personal d’assistència, s’hi van afegir entusiàsticament i el resultat el podreu veure —us ho prometo— en els propers dies.\nI, per fi, la sorpresa final. Un sorteig amb un premi que es va endur en Biel Castaño. Gran part de l’audiència va donar per suposat que aquell petit paquet contenia un rellotge —d’escacs, és clar—. I en Biel el va desembolicar. I va obrir la caixa. I el va treure. I seguia pensant que era un rellotge. Fins que va estripar l’embolcall de bombolles i es va adonar que era un cotxe de la marca SuperSlot —l’Scalextric britànic—, concretament el McLaren 12C GT3 que podeu veure a la foto.\nAmb això s’acaba la crònica d’aquesta Trobada. Tanmateix, no em puc oblidar d’un dels nostres «dobladitos», en Miguel Cabrillana, que aquest darrer cap de setmana es va proclamar campió sub-8 en el 4t Torneig Nadalenc del CE Cornellà, tal com podeu veure a la foto, obra de Lydia Primo, la seva mare.\nJa hem adquirit els dècims de la loteria d’enguany. El número, el 20918. Enguany, gràcies a la vostra col·laboració, hem venut més participacions que mai. Així que esperem que el proper dia 22 tots tinguem una bona alegria. I si no és així, no la perdeu (l’alegria), que l’any que ve tornarem a gaudir d’unes bones partides d’escacs i d’una gran Lliga Catalana. Bones festes a tothom!\nTags: dobladitos, loteria\nPosted in Club, Escola | No Comments »\nMaleïda taula 1\nDijous, Desembre 8th, 2016\nDarrerament alguns «doblados» hem participat en diversos tornejos. I hi ha hagut una constant gairebé en tots ells: la taula 1 està maleïda i quan hi hem jugat no hem aconseguit la victòria. És clar que jugar a la taula 1 vol dir que ho estàs fent bé, almenys fins a aquell moment, perquè t’hi treuen ràpidament si no guanyes.\nComençarem pel XXXIV Open de Martorell, en el qual hi vam jugar dos socis: Ignasi Archs i Byron Zambrano. Atès que un servidor era el primer del rànquing del grup C (no sé si això és bo), les normes del sistema suís implicaven que ja a la 1a ronda em toqués la taula 1. El que no estava previst era que hagués de jugar contra el company Byron i, tot i que certament no vam guanyar, com sembla preceptiu a la primera taula, almenys vam fer taules, per la qual cosa a la següent ronda ens en vam anar cap avall. I vam tornar a empatar. En el cas del Byron, van ser les seves darreres taules i, després de guanyar al número 2 del rànquing, en Simón Andrino, va encadenar tres victòries més que el van col·locar en els llocs capdavanters. I així va ser que a la 7a ronda s’hagué d’enfrontar a qui finalment aconseguiria el sotscampionat del grup, en José Martín García, a la zona VIP. Sí, perquè ja a partir de la 2a ronda les taules 1 dels tres grups estaven separades de la resta. I es va produir de nou la maledicció: la 1a taula li va passar factura i va patir la primera derrota del torneig. Una nova derrota tot seguit va provocar que se li escapessin les possibilitats de podi, però finalment es va recuperar i amb una victòria a la darrera jornada es va situar en 8a posició havent guanyat el seu tram d’elo amb 6 punts. Un elo que li augmentarà significativament i que el reforçarà de cara a la Lliga Catalana. Capisci, Jesús?\nEn el meu cas, vaig continuar entaulant fins a la quarta ronda, en què vaig desaprofitar un mat en tres que no vaig veure. Almenys no perdia, però la victòria no arribava. Fins a la cinquena ronda. A partir d’aquí vaig aconseguir tres victòries consecutives que em van apropar als llocs capdavanters, tot i que el sistema de desempat (el primer era el nombre de victòries, sense sorteig) no m’afavoria. Novament unes taules a la 8a ronda, per acabar guanyant la 9a partida, amb la qual cosa em vaig situar, amb 6½ punts, en la 6a posició, l’últim lloc de la general que donava dret a premi. Lamentablement, no estava prevista la concessió d’algun reconeixement per ser l’únic jugador del grup que no va perdre cap matx.\nEns acostarem una mica a casa i anirem a veure què va passar amb els «doblados» al IV Open CE Cornellà. N’hi van participar tres: Gustavo Magallanes, Jordi Planella i David Guirado, amb sort diversa. En Gustavo només va perdre una partida. A la primera ronda li va tocar jugar amb en Lluís Febrero i, desubicat encara, no va poder guanyar el matx. Però es va recuperar i va aconseguir tres victòries seguides, una d’elles en un enfrontament entre GM: GM Magallanes i David GM, l’extresorer del club. Així en David va conèixer una de les noves incorporacions de cara a la propera Lliga Catalana. Una mica més relaxat, feia tres taules consecutives. Victòria a la 8a ronda i, finalment, un empat (a la taula 1!) amb el Mestre Fide Juan Carlos Escandell, qui s’enduria el torneig i deixaria en Gustavo a la 8a posició amb 6 punts.\nEn Jordi Planella seguia una trajectòria similar, tot i que en el seu cas la derrota es produïa a la 2a ronda. Després de diversos empats i quatre victòries, tancava la seva participació en el lloc 16è amb 5½ punts. Potser podia haver estat millor, però no es va voler perdre el nostre Torneig de Halloween i va demanar un bye a la 6a ronda.\nFinalment, en David Guirado era el que partia en un lloc més baix del rànquing, però tot i així, els tres punts aconseguits faran que lluiti per la darrera plaça de l’equip «B» del club en la propera temporada, que està entre ell, en Roberto de la Fuente i jo mateix. Veurem qui s’endú el gat a l’aigua.\nFinalment, comentaré la participació d’en Gustavo Magallanes, molt actiu, en el Territorial de Barcelona, grup Barcelonès. Començava com a número 1 del rànquing, per la qual cosa la seva classificació no podia millorar. I més si, ja d’entrada, jugant a la… sí, sí, la taula 1, no superava el seu rival. Es recuperava bé i aconseguia 5½ punts en les sis rondes posteriors, el que el tornava a posar en circulació i novament li tocava jugar a la primera taula. El resultat? Ja us el podeu imaginar: derrota, què si no. Haurem de trobar l’antídot o la forma de superar aquesta maledicció, sobretot de cara al torneig per equips. Potser serà cosa de fumar un bon havà abans de començar a jugar. O, tal com diu la cançó que sona en aquesta entrada, prendre una copa de John Barleycorn.\nEn la propera crònica trobareu la informació de la X Trobada Infantil. Sé que molts de vosaltres esteu desitjant llegir-la i veure-us en les fotos. I, sobretot, en els vídeos. Estem acabant la postproducció i així que estiguin llestos els penjarem perquè en gaudiu. De moment, però, ja podeu veure les fotos al nostre Facebook.\nAbans d’acabar, volem donar la benvinguda i el nostre agraïment a dos nous col·laboradors comercials de la nostra web: l’administració de loteries La herradura, de l’Hospitalet, i en la qual comprem tots els anys la loteria de Nadal (aquest any, sí, aquest any ens toca!), i l’escola d’anglès The Corner, de Cornellà, qui, a més de participar en la nostra web, ofereix a tots els socis del Peón Doblado un descompte del 5% en els seus cursos d’anglès. Només heu de presentar el vostre carnet de soci per a accedir-hi. Aprofiteu l’oportunitat per millorar el vostre nivell d’anglès, que sempre és important.\nTags: elo, patrocini, tram\nDimarts, Novembre 15th, 2016\nCom bé sabeu, ja fa uns quants dies que vam celebrar la 2a edició del nostre torneig de Halloween. Malgrat que enguany l’esdeveniment queia en un pont de quatre dies i que —culpa nostra— vam iniciar els preparatius una mica més tard, la resposta per part vostra va ser excel·lent. En el torneig infantil s’hi van preinscriure un total de 25 nens i nenes, i en el torneig d’adults, la preinscripció va ser de 44 jugadors. Finalment hi van participar 23 nens i nenes i 35 jugadors i jugadora —en singular, perquè de les tres noies que s’hi havien apuntat, només va venir la Joana Ros.\nEn el torneig infantil, com era de preveure, moltes més disfresses que a la tarda. El comportament va ser exemplar i les rondes es van desenvolupar molt plàcidament. Fins i tot el nombre de preguntes a la taula arbitral va ser mínim, potser perquè molts d’ells, amb un any més, ja han après com funcionen els tornejos i no tenen tants dubtes.\nAl capdavant de la classificació final no hi va haver gairebé sorpreses. Els dos primers del rànquing van mantenir les posicions respectives. Només en Lucas Sánchez s’enfilava una mica més amunt i li pispava el tercer lloc a en Joel Navarro. En la classificació per edats aconseguien el trofeu en Yarè Taiguara Coloma, en la categoria sub 10, i la nostra «dobladita» Irene Planella, en la categoria sub 8. El millor «dobladito» va ser en Miguel Moreno. I els premis Frankenstein a la millor disfressa —obra, com l’any anterior, de la ceramista hospitalenca Teresa Ribas— van ser per a Alejandro Jesús Carbó —en dura competència amb en Yarè Coloma, tots dos disfressats de pirates— i per a Susana Linares, que recentment s’ha incorporat a les nostres classes extraescolars a l’escola Els Pins, tot i que el maquillatge original ja se l’hi havia esborrat en el moment de fer la foto. Dos premis, perquè enguany vam decidir atorgar-ne un de masculí i un altre de femení. Després vindria el lliurament de trofeus —uns trofeus de metacrilat serigrafiat amb el motiu del cartell realitzats per Lydia Primo i un servidor— i l’aperitiu posterior.\nUn matí divertit en què creiem que tots els nens i nenes que van venir s’ho van passar força bé. Us deixo tot seguit la classificació dels llocs d’honor amb les fotografies dels guanyadors i guanyadores. Si voleu veure-la completa, cliqueu l’enllaç del torneig de Halloween i podreu saber com vau quedar finalment.\nMartí Garcia Gómez\nIvan Planella Zavala\nLucas Sánchez Díaz\nYarè Taiguara Coloma Magalhães\nIrene Planella Zavala\nMiguel Moreno Calvo\nPremis «Frankenstein» a la millor disfressa\nSusana Linares Serrano\nEl Torneig d’adults\nEn el torneig d’adults hi van participar aquest any un Gran Monstre —continuaré amb la nomenclatura de l’any passat, ja que parlem de Halloween—, tres Monstres Internacionals, dos Monstres FIDE i tres Monstres Catalans. Al final, el GM Miguel Muñoz, com era d’esperar, es va endur el gat —negre— a l’aigua. I el van acompanyar en el podi el MF Francisco Javier García i el MI Jonathan Alonso. Un any més, el nostre MI Marcelo Panelo es va quedar amb la mel als llavis i per un sol punt en els desempats es va haver de conformar amb la quarta plaça, la que fa més ràbia. Els premis de tram van ser per a en Xavier Planella i per a Antonio Enrique Molina. I els d’edat per a en Ramón Cobo —almenys aquest any el premi del major de 65 no va quedar desert— i per la Joana Ros, qui, a més s’enduria el premi Frankenstein a la millor disfressa. Certament no tenia rival femenina, però no crec que ningú pensi que no se’l mereixia. A la foto no podeu veure la disfressa completa, però us asseguro que quan va entrar a la sala no l’hagués conegut ni la mare que la va parir —perdoneu l’expressió—, si no fos perquè l’acompanyava. I el premi masculí vam decidir atorgar-lo a un «dobladito», en Miguel Cabrillana, després d’una bona tasca de maquillatge per part de la seva mare, la Lydia Primo.\nEl torneig en sí va anar raonablement bé, malgrat que aquí sí que van haver d’intervenir els àrbitres en algun moment, i amb algun ensurt per part de l’Ivan Planella, a qui li va sagnar el nas un parell de vegades, havent-se d’aturar la partida fins que es va recuperar. El seu esperit competitiu i la seva estima per aquest esport són tan grans que no va voler deixar de participar malgrat aquests problemes i finalment va acabar amb uns meritoris 3½ punts.\nA continuació podeu veure la llista dels premiats. Aneu a la pàgina del torneig de Halloween si voleu veure la classificació completa. En el grup de les fotos dels guardonats, lamentablement, no figura la del 2n classificat, en Francisco Javier García, donat que les seves obligacions laborals li van impedir de quedar-se fins al final. I, si en voleu veure més, podeu anar al nostre Facebook, on estaran totes penjades.\nFrancisco Javier García Jiménez\nJonathan Alonso Moyano\nCampió tram 1901-2100\nXavier Planella Sánchez\nCampió tram fins a 1900\nAntonio Enrique Molina Ordóñez\nMillor major de 65\nRamón Cobo Samprón\nJoana Ros Alonso\nMiguel Cabrillana Primo\nEl relax després de la batalla\nI després del lliurament de trofeus i bitllets, que en el torneig d’adults també hi ha premis en metàl·lic, i de l’aperitiu, ja de fosca nit degut al canvi d’horari, uns quants vam enfilar cap al bar on fan els millors morros de Sant Ildefons i on ens vam fer una foto a la qual s’hi va afegir també la mestressa, una simpàtica xinesa —perdoneu-me, però no en recordo el nom— a qui no li agraden els escacs tradicionals, sinó que prefereix els xinesos. Algun dia ens haurà d’explicar les diferències. Potser obrim una branca del club dedicada a aquesta modalitat.\nEn fi, gràcies a tots els qui heu participat en el nostre torneig. Us esperem en la propera edició, en la qual hem pensat en un canvi de dates per evitar problemes de feina i/o d’escola. La idea seria realitzar-lo, a partir de l’any vinent, el dissabte anterior al dia 1 de novembre. Però admetem suggeriments, que seran benvinguts.\nTags: Halloween, tram, trofeus\nTot esperant Halloween\nDiumenge, Octubre 16th, 2016\n«I el Corb de mi no es separa, seu encara, seu encara,\nsobre el pàl·lid bust de Pal·las del portal del meu recés;\nveig als seus ulls la parença d’un diable en somnolença,\ni de l’ombra la meva ànima, que hi tremola ara i adés,\nno es podrà aixecar —mai més!»\nEdgar Allan Poe, El Corb. Traducció de Xavier Benguerel,\nEdicions del Mall, Barcelona, 1982\nS’acosta Halloween i, per a anar fent boca, en la darrera jornada del Torneig de Martorell vam haver de jugar una estona a les fosques. No serà així en el nostre Torneig de Halloween, però, donades les darreres tempestes, amb força aparell elèctric, no descartem res. Per si de cas, comprarem unes quantes espelmes i permetrem, si arriba el cas, l’ús dels mòbils com a llanterna —només com a llanterna, eh, espavilats!—\nJa us hi podeu inscriure: teniu el formulari a un toc de ratolí. I les bases a un altre. Sabem que és un dia laborable, però l’endemà no, i per això hem endarrerit l’hora d’inici dels adults a les 19:30. Acabarem de negra nit, com el corb del poema. I els que vingueu disfressats, a banda d’optar al premi Frankenstein, potser doneu un bon ensurt a les persones amb qui us trobeu pel carrer.\nEls socis del Club ens podeu comunicar per les vies habituals la vostra participació. No cal que empleneu el formulari —ja us tenim fitxats—. Així anirem omplint la llista de participants. A més, tots aquells que vulgueu col·laborar, feu-nos-ho saber. Uns dies abans començarem a decorar les sales i necessitem les vostres mans i també les vostres idees.\nI ja posats, us fem avinent que ja tenim la loteria de Nadal del Club, com cada any. Podeu demanar els talonaris que tingueu previst vendre a en Dani Llargués, que coordina la distribució. El número, l’habitual:\nEl final d’any s’apropa i ja estem treballant també en la preparació dels equips de la propera temporada. De moment, donem la benvinguda a Héctor Emilio Carrasco, vingut de Xile i amb 2139 d’elo FIDE, que s’ha incorporat com un «doblado» més i que jugarà —de moment— com a segon tauler de l’equip «A». Un reforç que millora els nostres equips i que referma la idea de l’ascens a la categoria Preferent i que permetrà als equips inferiors la possibilitat també de l’ascens de categoria.\nEl nostre Secretari, en Dani Llargués, acompanyat d’Héctor Emilio Carrasco, nou soci del Peón Doblado.\nRecordar-vos també que ja hem començat les classes amb en Marcelo Panelo. Són tots els dijous a partir de les 19:30 aproximadament. Enguany, atès que alguns de vosaltres ja ens vau comunicar l’any passat que no podíeu assistir-hi de forma regular, hem endegat una opció perquè les pugueu seguir els dies que us ho permetin les vostres activitats. Podeu trobar els preus de les diferents opcions en la pàgina de Quotes i horaris de les classes. Classes que estan obertes també a altres jugadors i jugadores, malgrat que no siguin socis del nostre Club, com podeu veure a la pàgina esmentada. Us convidem, a tots els qui n’esteu interessats, a venir qualsevol dijous no festiu i participar en una classe. Segur que no us decebrà.\nSi accediu a la pàgina de Jugadors, veureu que hem afegit una columna amb banderes. Atès que, darrerament, s’han anat incorporant socis i sòcies de diferents nacionalitats i països, hem volgut reflectir-ho en aquesta pàgina. La idea és col·locar la bandera del país de naixement o aquella que cada soci o sòcia senti com a seva, no necessàriament la que proporciona el passaport o el carnet d’identitat. Així que, per a anar-la omplint, us demanem que ens indiqueu quina és la que voleu que surti al costat del vostre nom. Pot ser la del país on hagueu nascut, o la de la comunitat o regió amb què us identifiqueu. Fins i tot, si hi ha algun apàtrida, podem posar la de les Nacions Unides. Això sí, no posarem la bandera pirata, llevat, és clar, que Barbanegra ressusciti i es faci soci del Club.\nI per a acabar, sabem que molts de vosaltres llegiu aquest web regularment —les xifres de visitants així ens ho indiquen— i de debò que n’estem molt satisfets. Però també sabem que en molts casos teniu una pàgina personal al Facebook o al Twitter. Així que ens agradaria que compartíssiu les nostres entrades i cròniques amb els vostres amics i amigues, de forma que la família «doblada» continuï creixent. És tan fàcil com clicar les icones que teniu a l’inici d’aquest escrit. No us oblideu de fer-ho si us ha agradat el text (o la música, o les fotos). Podeu participar-hi també des de l’apartat de comentaris, al peu. La vostra opinió ens interessa moltíssim. O les vostres rectificacions, si és el cas, que també ens equivoquem de tant en tant.\nTags: classes, Halloween, loteria, nous socis, web\nDivendres, Octubre 7th, 2016\nI la nova estació enceta la temporada escaquística 2016/2017 al Peón Doblado. Em quedava comentar els dos tornejos d’agost, el de Badalona i el de Sants. Però em ve més de gust parlar del present i del futur que no pas del passat. A més, podeu veure els resultats «doblados» a la pàgina d’Activitats individuals. Només voldria destacar la primera participació en un torneig individual d’en Byron Zambrano: a Sants va obtenir 4 punts en 10 rondes (bé, de fet en 9, perquè a la 10a, matinal, es va adormir i no es va presentar). Alguns dels punts els va aconseguir en finals jugats amb sang freda i precisió, de forma que ja figura en les llistes d’elo FIDE.\nDesprés de la Diada vàrem començar de nou les classes infantils. A hores d’ara encara hi ha «dobladitos» i «dobladitas» que no s’han presentat. Us estem esperant, nosaltres i els vostres companys i companyes. De moment, hem de comptabilitzar cinc baixes confirmades: Judit Vela, Antoni Almendros, Èric Zuárez i Pol Sánchez-Porro, en categoria infantil, i Miguel Pavón en categoria sènior, en aquest cas pel seu canvi de residència. A tots us desitgem molt bona sort i que continueu gaudint del vostre esport preferit, sigui els escacs o qualsevol altre que us agradi. I recordeu que les portes del club —que també és vostre— sempre les tindreu obertes.\nTanmateix, les altes actualment són de deu nous socis i sòcies. En la categoria infantil, en Gerard Pérez, Ricci Daniel Cevallos, Niko i Anna Kurasbediani, Bekha Liparteliani, Joan de Déu Claros, Emilio Molina i els germans Martina i Lucas Moya. Menció especial per a aquest darrer, qui, amb tan sols tres anys i deu mesos, s’ha convertit en el soci més jove del club. Però no pateixis, Irene: encara que ja no siguis la benjamina, et continuarem estimant; la teva simpatia i el teu somriure permanent ens han arribat molt endins i ja t’has guanyat un lloc en els nostres cors. A tots us donem la benvinguda. I si, en algun moment, heu pensat que els escacs són un joc avorrit i seriós, ja veureu com, amb nosaltres, us divertireu força i fareu nous amics i amigues.\nAquest increment de la quitxalla i del nombre d’alumnes en les escoles on impartim classes extraescolars d’escacs, han fet que s’incorpori un nou monitor, en Gustavo Javier Magallanes, que suposa un gran reforç per a aquesta activitat, acostumat com està a donar classes a nens i nenes. Benvingut també a la família «doblada». Al grup de monitors s’hi suma també en Jordi Planella, i comptarem com a suplents amb diversos socis del club per cobrir les baixes puntuals que es poguessin produir.\nNo seran les darreres incorporacions. Però no vull avançar res. Ja ho sabeu: no diguis blat fins que sigui al sac i ben lligat.\nI així hem passat del present al futur. Nous jugadors i jugadores que amplien la nostra base social i milloren el potencial dels nostres equips. Fins a cinc en la propera temporada. En això treballem. Però no ens aturem aquí. A banda de la vessant humana —la més important—, hi ha també una vessant econòmica. La supervivència de qualsevol entitat en depèn. Ja vam anunciar diversos nous col·laboradors, que no seran pas els últims. Esperem donar-vos més alegries en aquest sentit en els propers dies.\nTambé a la nostra sala hi ha diverses millores. En actiu, un roll-up que ens projecta i ens dóna a conèixer al barri. I que ens podem endur a qualsevol lloc quan organitzem o col·laborem en alguna activitat. Si ja heu passat pel club, us haureu adonat d’un pany de paret a mig pintar. No és una pintura normal. Es tracta d’una pintura magnètica —suggeriment d’en Rubén Martín— que, quan la feina estigui enllestida, ens permetrà penjar dibuixos, fotos i altres treballs dels nostres «dobladitos» i «dobladitas» de manera molt senzilla. L’hem anomenada l’àrea infantil i pretenem que doni color i alegria al club, més enllà del blanc i negre dels escacs. En cartera tenim prevista la renovació de les peces del tauler mural, bàsicament perquè ja estem una mica tips —per dir-ho de forma suau— d’haver d’enganxar els imants de les velles.\nPer acabar, anunciar-vos el gran acte que organitza el nostre club en aquest mes d’octubre. Ho heu endevinat, és clar. Em refereixo al II Halloween Chess Tournament. Aviat tindrem ja les bases i un formulari d’inscripció penjats al web. De moment us deixo el cartell —encara no definitiu—, dissenyat novament per en David Sánchez, que ha realitzat un magnífic treball. Aneu triant les vostres disfresses, perquè la nit fosca s’apropa.\nUs animem a participar-hi, jugant i, també, col·laborant en la decoració o en el muntatge de les sales. Si teniu una mica de temps lliure i ganes, feu-nos-ho saber. Quantes més mans ajudin (com podeu veure al cartell), millor serà el torneig\nAquí ho deixo per avui. Manteniu-vos amatents, perquè, amb aquest ritme, les entrades al web es produiran molt sovint i no voldria que us en perdéssiu cap.\nTags: classes, dobladitos, material, nous socis, socis\nPosted in Club, Escola, Tornejos | No Comments »\nPreparant la propera temporada\nDimecres, Agost 17th, 2016\nMentre molts de vosaltres gaudiu d’unes merescudes vacances, d’altres ja estem pensant en la propera temporada. Fa anys, quan es va fundar el Peón Doblado, la idea era, bàsicament, competir en la Lliga Catalana. Però el club va anar evolucionant i ara, a més d’aquest objectiu, s’ha anat convertint en una escola. Un dels nostres béns més preuats i estimats són els nostres «dobladitos» i «dobladitas» i a ells van destinats molts dels nostres esforços. De fet, els últims dies hem anat adquirint tot un reguitzell de material i ara, analitzant-lo, me n’adono que és per ells i elles.\nD’entrada ja tenim ordinador portàtil. Propi, perquè fins ara n’havíem de fer servir un de prestat. Això ho hem d’agrair —i així ho fem— a na Josefina Llargués, mare d’en Dani, qui durant molt de temps ha tingut l’amabilitat de cedir-nos el seu ordinador personal per les nostres activitats.\nEns hem subscrit també a la revista Capakhine, una publicació eminentment educativa i reversible, pensada per als joves jugadors, els pares i mares i els monitors d’escacs. De moment n’hem rebut els sis primers números i s’ha de dir que són molt interessants i il·lustratius. Ja organitzarem a partir de setembre un sistema de préstec perquè tots les pugueu llegir i, és clar, aprendre i millorar. Per cert, en el número 5 parla de nosaltres, de los “peones doblados“.\nCom a regal especial de subscripció hem rebut, així mateix, el llibre Aperturas de ajedrez para niños, de John Watson i Graham Burgess, que pot servir tant pels més menuts com pels que no ho som tant per conèixer les variants principals de les obertures més conegudes.\nEn preparació —esperem tenir-ho enllestit quan comencin les classes— cal afegir-hi un quadern amb més de 400 exercicis de tàctica de diferents nivells de dificultat i que volem que sigui molt profitós, especialment perquè els nens i nenes desenvolupin la seva visió de joc i siguin capaços de captar ràpidament les grans possibilitats que els pot brindar la partida.\nMés encara. Una sorpresa que no volem avançar perquè no tenim clar si funcionarà. La teoria diu que sí, però caldrà provar-ho. Si ens en sortim, de ben segur que els petits ho agrairan.\nFinalment, us faré una proposta. Com podeu veure a la foto, en Biel Giles, d’estiueig, va participar en un torneig per equips a Fuentes de León (Extremadura), abillat amb la seva samarreta del 10è aniversari del club. Va aconseguir 2½ punts en quatre partides i el seu equip va acabar quart. Com a obsequi li van regalar el joc d’escacs que té entre les mans. I heus aquí la proposta: envieu-nos les vostres fotos jugant durant les vacances, a la sobretaula, a la piscina, al torneig de la festa major, amb amics i amigues… En farem un recull i les publicarem a la web passat l’agost. Animeu-vos!


Frederic II del Sacre Imperi Romanogermànic - Viquipèdia, l'enciclopèdia lliure\n(S'ha redirigit des de: Frederic II Hohenstaufen)\nFrederic II amb el seu falcó (finals del s. XIII)\n(de) Friedrich II von Staufen\n26 desembre 1194\n13 desembre 1250 (55 anys)\n← Constança de Sicília (mare)\nConrad IV (fill) →\n← Otó IV (Casa de Welf)\nVacant fins al 1312 (Enric VII) →\nsobirà, escriptor, poeta\nConstança d'Aragó i de Castella (1209, 1209 (Gregorià)–1222)\nIsabel II de Jerusalem (1225, 1225 (Gregorià)–1228)\nElisabet d'Anglaterra (1235, 1235 (Gregorià)–1241)\n( Constança d'Aragó i de Castella)\nHenry de Hohenstaufen\n( Elisabet d'Anglaterra)\nViolante di Svevia (en)\n( Bianca Lancia)\nConstança II de Hohenstaufen\nAgnes of Germany Hohenstaufen (en)\nJordan of Germany Hohenstaufen (en)\nRichard von Chieti (en)\nMargarida de Sicília\nConrad IV d'Alemanya\n( Isabel II de Jerusalem)\nFrederick of Pettorano (en)\nEnzo rei de Sardenya\n( Adelaide di Urslingen (en) )\nMargherita de Svevia (en)\n( NN (en) )\nEnric VI del Sacre Imperi Romanogermànic i Constança I de Sicília\nFrederic I del Sacre Imperi Romanogermànic (avi)\nRoger II de Sicília (avi)\nEzzelino da Romano (gendre)\n29 setembre 1227 excomunió\nLlista de reis de Sicília i Nàpols\nFrederic II (26 de desembre de 1194-13 de desembre de 1250), de la casa de Hohenstaufen, va ser un pretendent al títol de Rei dels Romans des de 1212 i monarca indiscutit a partir de 1215. Com a tal, era Rei d'Alemanya, i d'Itàlia i Borgonya. També va ser emperador del Sacre Imperi des de la coronació papal el 1220 fins a la seva mort. Originalment havia estat rei de Sicília, títol que ostentà com a Frederic I des de 1198 fins a la mort. D'altres dignitats reials que li recaigueren durant breus períodes van ser els de Rei de Xipre i de Jerusalem, per aliances matrimonials i la seva connexió amb les croades.\nVa ser educat a Sicília on visqué la major part de la seva vida, essent la seva mare Constança filla de Roger II de Sicília. El seu imperi estava sovint en guerra amb els Estats Pontificis, cosa que el portà a ser excomunicat dos cops i a ser bescantat pels cronistes de l'època. El papa Gregori IX va arribar a identificar-lo amb l'Anticrist.\nEls seus contemporanis l'anomenaven l'Stupor mundi ('la meravella del món', 'l'astorament del món'), i es diu que era capaç de parlar en nou llengües i d'escriure en set (en un temps en què la majoria de nobles i monarques no sabien escriure). També va ser promotor de la ciència i de les arts, fent de mecenes de l'Escola Siciliana de poesia, o fundant la Universitat de Nàpols.\n3 Coronació imperial\n4 Sisena Croada\n5 Guerra contra el Papa i els güelfs italians\n6 Innocenci IV, el darrer i gran rival\n7 La Batalla de Parma i la fi\n8 Frederic i les arts\nFrederic el Borni, duc de Suàbia\nFrederic I, Barba-roja, Emperador\nRenald III, Comte de Borgonya\nBeatriu de Borgonya\nAgnès de Lotaríngia\n1. Frederic II, Emperador\nRoger I, rei de Sicília\nRoger II, Rei de Sicília\nAdelaida de Savona\nConstança, Reina de Sicília\nWithier de Vitri, Comte de Rethel\nBeatriu de Rethel\nBeatriu de Namur\nAmb la primera esposa Constança d'Aragó (cap a 1179-1222), filla d'Alfons el Cast tingué a Enric VII d'Alemanya. Amb la segona esposa Violant de Jerusalem (1212-1228), filla de Joan de Brienne tingué a Conrad IV d'Alemanya i amb la tercera esposa Isabel d'Anglaterra (1214-1241), filla de Joan d'Anglaterra, tingué a Margarida de Sicília.\nTingué a més diversos fills il·legítims:\nAmb Bianca Lancia: Manfred de Sicília\nAmb Adelaida Enzio: Enzio de Sardenya\nAmb Richina de Wolfs'oden: Margarida de Suàbia\nAmb Matilde de Antioquia: Frederic d'Antioquia\nNascut a Jesi, prop d'Ancona, Frederic era el fill de l'emperador Enric VI. Segons algunes cròniques la seva mare Constança, de quaranta anys, va voler donar llum en una plaça pública perquè no hi hagués cap dubte de la maternitat del nen. Frederic va ser batejat a Assís.\nEl naixement de Frederic II\nAmb només dos anys 1196, Frederic va ser elegit a Frankfurt rei d'Alemanya. Però els seus drets van ser disputats pel seu tiet Felip de Suàbia i per Otó de Brunswick, i amb la mort del seu pare es va decidir retenit l'infant a Sicília amb la seva mare.\nConstança de Sicília, que era per drets propis reina de Sicília, va fer coronar rei a Frederic i es va situar com a regent. En nom del seu fill Frederic va dissoldre els vincles del Regne de Sicília amb l'Imperi, expulsant els consellers germànics i renunciant als drets sobre la corona alemanya o imperial.\nA la mort de Constança el 1198 el papa Innocenci III va passar a ser el guardià legal de Frederic fins a la majoria d'edat.\nOtó de Brunswick va ser coronat emperador per Innocenci III el 1209. El 1211 Frederic va ser elegit in absentia com a Rei d'Alemanya per una facció rebel suportada per Innocenci, que s'havia enfrontat a Otó i l'havia excomunicat. Tanmateix, la seva autoritat a Alemanya era feble i només trobava suport al sud d'Alemanya. Al nord, el focus del poder dels Welf, Otó va continuar ocupant els càrrecs reials i imperials tot i l'excomunió. Però la decisiva derrota d'Otó a la batalla de Bouvines va forçar-lo a retirar-se a les seves possessions hereditàries on moriria anys després, el 1218, abandonat pels seus partidaris.\nEls prínceps germànics, amb el suport d'Innocenci III, van tornar a elegir Frederic rei d'Alemanya el 1215. Cinc anys després seria coronat emperador pel papa Honori III (Innocenci havia mort el 1216).\nA diferència de la majoria d'emperadors del Sacre Imperi, Frederic va passar poc temps a Alemanya. Després de la seva coronació el 1120 va quedar-se al regne de Sicília, que només abandonaria per anar de croada. El 1236 faria el seu últim viatge a Alemanya, on passaria un any abans de tornar a Sicília on passaria els últims tretze anys de la seva vida.\nAl regne de Sicília, que en aquells temps tenia capital a Palerm i s'estenia per tot el sud de la península itàlica, va introduir importants reformes jurídiques. Va convertir-lo en la primera monarquia absolutista amb un estat centralitzat d'Europa, superant l'antic sistema feudal. També va fer construir la fortalesa de Castel del Monte i el 1224 va fundar la Universitat de Nàpols, avui anomenada Università Federico II\nQuan va ser coronat emperador, Frederic va prometre de participar en una croada. Però la inestabilitat interna de l'imperi van retardar la seva partida, que no es va concretar fins al 1225, quan es va casar amb Violant de Jerusalem, l'hereva del Regne de Jerusalem. Frederic va fer que el seu sogre Joan de Brienne, aleshores rei de Jerusalem, fos desposseït i els seus drets transferits a l'emperador. Tot i el seu nou títol de Rei de Jerusalem, Frederic va continuar retardant la seva marxa fins que el 1227 el papa Gregori IX el va excomunicar per incomplir la seva promesa. De fet, Frederic havia preparat el viatge cap a Terra Santa però va ser afectat per una epidèmia que va atacar el seu campament abans de marxar. Fins i tot el mestre dels cavallers teutònics, Herman von Salza, va recomanar-li de tornar a casa a recuperar-se. Molt cronistes contemporanis van posar en dubte la sinceritat de la malaltia de Frederic. Roger de Wendover escrivia: "anà fins al Mar Mediterrani, i embarcà amb un petit seguici; però després de fer veure que es dirigia a Terra Santa per tres dies, va dir que havia estat pres d'una malaltia sobtada. Aquesta conducta de l'emperador el va fer caure en desgràcia, i va perjudicar tota l'empresa de la croada. De tota manera, sembla improbable que la malaltia de Frederic fos fingida, ja que un dels nobles que l'acompanyaven, el duc de Turíngia, va morir poc després de deixar port.\nFrederic II (esquerra) negociant amb al-Kamil (dreta).\nFinalment va embarcar-se en la Sisena Croada l'any següent (1228), fet que fou vist pel Papa com una provocació, ja que l'Església no podia participar de l'honor de la croada. Aquest fet provocà que Frederic fos excomunicat per segon cop.\nCom l'exèrcit de què disposava era reduït, Frederic va intentar obtenir els seus objectius per la via de la negociació. Va pactar un tracte amb el soldà egipci Al-Kamil a través del qual es restituïen al Regne de Jerusalem diversos territoris incloent-hi Jerusalem, Natzaret, i Betlem, i es pactava una treva de deu anys. El soldà aiúbida mantenia diversos conflictes amb els seus parents que governaven Síria i Mesopotàmia, i desitjava solucionar els problemes amb els cristians mentre els veïns no deixessin de ser una amenaça.\nTot i que Frederic va aconseguir recuperar Jerusalem sense vessar sang, i això li proporcionà gran prestigi entre alguns cercles europeus, la seva decisió de completar la croada en estat d'excomunió el va enfrontar a la Santa Seu. Frederic va organitzar una cerimònia a Jerusalem per coronar-s'hi rei a la que no va voler assistir el patriarca llatí de la ciutat. De fet, tècnicament el títol de rei no li corresponia a ell sinó al seu fill nounat, ja que la seva esposa Violant havia mort. També es va trobar amb l'oposició de diversos barons del regne liderats per Joan d'Ibelin, que s'oposaven al seu govern. El virrei de Frederic seria expulsat d'Acre, la capital, i el 1244, expirada la treva, Jerusalem es perdria davant una nova ofensiva musulmana.\nEls predicadors joaquimites itinerants i alguns franciscans radicals (fraticelli) donaven suport a Frederic, a qui veien com l'Anticrist (a diferència de la tradició escatològica cristiana, els joaquimites consideraven l'Anticrist com una cosa bona i no dolenta). Van oposar-se al papa per l'excomunió, i van predicar-hi en contra.\nGuerra contra el Papa i els güelfs italians[modifica]\nEl 1231 les relacions de Frederic amb el seu primogènit Enric, fill de la seva primera esposa Constança d'Aragó, es van deteriorar del tot. Enric va aliar-se amb la Lliga Llombarda i va reclamar la corona per ell. La rebel·lió va fracassar i Enric va ser empresonat el 1235 (moriria en captivitat el 1242). Frederic guanyaria la batalla decisiva contra la Lliga Llombarda a Cortenuova el 1237.\nAugustale de Frederic (vers el 1231): CESAR AVG IMP ROM / FRIDE RICVS\nFrederic va celebrar la victòria a Cremona a l'estil dels antics emperadors romans, sobre el carro capturat a l'enemic i un elefant. Va rebutjar totes les ofertes de pau, fins i tot la de Milà que oferia una gran suma de diners. Aquesta renúncia a acceptar res que no fos una rendició incondicional va atiar la resistència de ciutats com Milà, Brescia, Bolonya o Piacenza, que a l'octubre de 1238 el van obligar a alçar el setge de Brescia.\nFrederic va rebre la notícia de què havia estat excomunicat de nou pel papa Gregori IX el 1239 a la seva cort a Padua. L'emperador va contraatacar expulsant els minorites i els predicadors de la Llombardia, i elegint el seu fill Enzio com a vicari imperial pel nord d'Itàlia. Frederic i Enzo van iniciar una campanya en la que s'annexionaren la Romanya, les Marques, i el Ducat de Spoleto. Frederic va marxar sobre la Toscana, entrant triomfalment a Fligno i a Viterbo, fins que es va dirigir a la conquesta de Roma intentant recuperar l'antiga esplendor imperial. Però el setge va resultar infructuós i Frederic va retirar-se al sud d'Itàlia, saquejant Benevento (una possessió papal). Les negociacions de pau van resultar infructuoses.\nMentrestant la ciutat gibel·lina de Ferrara havia caigut, i Frederic va tornar al nord tot capturant Ravenna i, després d'un llarg setge, Faenza. La gent de Forlì (que s'havia mantingut fidel a la causa gibel·lina fins i tot després del col·lapse del poder Hohenstaufen) van donar el seu suport durant la captura de la ciutat rival. Com a símbol de gratitud, se'ls va concedir que augmentessin el se escut d'armes comunal amb l'àguila dels Hohenstaufen, a més d'altres privilegis. Aquest episodi exemplifica com les ciutats independents utilitzaven la rivalitat entre l'Imeprii el Papat per obtenir el màxim avantatge propi.\nEl Papa va convocar un concili, però la gibel·lina Pisa el va sabotejar capturant els cardenals i prelats que navegaven de Gènova a Roma. Frederic va pensar que aquest cop atacar a Roma era possible i va dirigir el seu exèrcit cap al papa, deixant al seu darrere la ciutat d'Umbria en runes i destruint Grottaferrata al seu pas.\nAleshores, el 22 d'agost de 1241, Gregori va morir. Frederic, volent demostrar que la guerra no anava dirigida contra l'Església sinó contra un papa concret, va retirar les seves tropes i va alliberar dos cardenals empresonats a Càpua. Però aviat es veié que res va canviar en la relació entre Papat i Imperi: tropes romanes van assaltar la guarnició imperial a Tívoli i l'emperador tornà a amenaçar Roma. L'estira-i-arronsa es va continuar repetint els anys 1242 i 1243.\nInnocenci IV, el darrer i gran rival[modifica]\nUn nou papa, Innocenci IV, va ser elegit el 25 de juny de 1243. Era membre d'una família noble imperial i tenia alguns parents al bàndol de Frederic, de manera que inicialment l'emperador va estar content amb l'elecció. Però Innocenci es convertí en el seu pitjor enemic. Les negociacions van començar l'estiu de 1243, però la situació canvià quan la ciutat de Viterbo es va rebel·lar instigada pel cardenal Rainieri de Vieterbo. Frederic no volia perdre la seva fortalesa més propera a Roma i afanyar-se a assetjar la ciutat. Molts estudiosos consideren aquest moviment com l'inici del declivi de l'estrella de Frederic. Innocenci va convèncer a l'emperador de retirar les seves tropes, però tot i això Ranieri va manar fer executar la guarnició imperial el 13 de novembre. Frederic va enfurismar-se, però el nou Papa era un gran diplomàtic i va aconseguir fer-li firmar un tractat de pau, que aviat es trencaria.\nInnocenci va demostrar la seva veritable cara güelf i, acompanyat de la majoria dels seus cardenals, va fugir amb galeres genoveses fins a la república Ligúria. Va refugiar-se a Lió, on celebrà un concili que començà el 24 de juny de 1245. Un mes després, Innocenci IV va declarar que Frederic havia de ser deposat com a emperador, qualificant-lo de "amic del soldà de Babilònia", "de custums sarraïns", "amo d'un harem guardat per eunucs" com el cismàtic emperador romà d'Orient i, en definitiva, un "heretge". El Papa va donar suport a Enric Raspe, landgravi de Turíngia i rival de Frederic per la corona imperial.\nTambé va posar en marxa una trama per assassinar Frederic i Enzio, amb el suport del germà polític del papa Orlando de Rossi, un aliat de Frederic. Els conspiradors van ser descoberts i desemmascarats pel comte de Caserta. La venjança va ser terrible: la ciutat d'Hauteville, que els havia donat refugi, va ser arrasada, i als culpables se'ls van treure els ulls, van ser mutilats i van morir penjats o a la foguera.\nAl següents anys Frederic va assegurar el seu poder a Alemanya (on alguns nobles finançats pel papa havien declarat un antirei) i al nord d'Itàlia, on repartí càrrecs entre parents i amics. Va casar el seu fill Manfred amb la filla d'Amadeu de Savoia i assegurà la submissió del marquès de Montferrat. Innocenci va demanar protecció al rei de França Lluís IX, però el rei es declarà amic de l'emperador i no hi volgué intervenir.\nLa inesperada càrrega de la cavalleria gibel·lina de Parma contra Vittoria, d'un manuscrit antic\nLa Batalla de Parma i la fi[modifica]\nUn fet inesperat va fer canviar dramàticament la situació. El juny de 1247 la important ciutat llombarda de Parma va expulsar els funcionaris imperials i es va aliar amb els güelfs. Enzio no es trobava en aquell moment a la ciutat i no va poder fer res més que demanar ajuda al seu pare, que va anar a posar setge a la ciutat. Frederic s'instal·là davant dels murs de Parma esperant que els seus habitants es rendissin per falta d'aliment, i es va fer construir una ciutadella de fusta que anomenà "Vittoria" on hi guardava els seus tresors, l'harem, el bestiari i les eines de caça. El 18 de febrer de 1248, mentre ell era fora caçant, la cavalleria parmesana va fer uns sortida sorpresa en la que va assaltar el campament, i en la posterior Batalla de Parma el bàndol imperial va ser derrotat. Frederic va perdre el tresor imperial i amb ell la possibilitat de continuar mantenint el nivell d'enfrontament contra les diverses comunes rebels i el papa, que ja estava planificant una croada contra Sicília. Frederic no va trigar a reconstituir el seu exèrcit, però la seva derrota havia encoratjat la resistència en moltes ciutats que no podien continuar amb el pes fiscal del seu règim: Romanya, les Marques i Spoleto es van perdre.\nEl febrer de 1249 Frederic despatxava el seu conseller i primer ministre Pier della Vigna acusant-lo d'apropiació indeguda i, segons alguns historiadors, per planejar atemptar contra l'Emperador. Pier va ser deixat cec i moriria presoner a Pisa, probablement per suïcidi. Encara més dures per Frederic van ser les notícies de la captura del seu fill Enzo a Sardenya per part dels bolonyesos, a la batalla de Fossalta, el maig del mateix any. Amb tan sols 23 anys, Enzo va ser fet presoner en un palau de Bolonya on restaria captiu fins a la seva mort el 1272. La guerra continuava: l'Imperi va perdre Como i Mòdena, però va recuperar Ravenna. Un exèrcit enviat per conquerir el regne de Sicília sota el comandament del cardenal Pietro Capocci va ser esclafa a la Batalla de Cingoli el 1250. Mentrestant, a Alemanya, Conrad aconseguia diverses victòries contra els nobles rebels.\nEl sarcòfag de Frederic II de Hohenstaufen a la Catedral de Palerm\nFrederic no va prendre part en aquestes últimes campanyes. Havia estat malalt i probablement se sentia cansat. Frederic va morir el 13 de desembre de 1250 després d'un atac de disenteria.\nAl moment de la seva mort, la seva posició preeminent a Europa estava amenaçada, però no perduda. Va llegar a Conrad les corones imperial i siciliana, repartint entre els altres fills la resta de les possessions. Al seu testament va especificar que les terres que havia pres a l'Església havien de ser retornades, tots els presoners alliberats, i els impostos reduïts, sempre que això no afectés el prestigi de l'Imperi.\nAmb la mort de Conrad just quatre anys després la dinastia Hohenstaufen va perdre el poder i començà un període d'interrgne, que duraria fins al 1273. Durant aquest temps de desordre, es desenvolupà la llegenda de què Frederic no estava mor de veritat sinó que tan sols dormia a les muntanyes de Kyffhäuser, des d'un dia tornaria per restaurar el seu imperi.\nEl seu sarcòfag, fet de pòrfir roig, es troba a la Catedral de Palerm al costat del dels seus pares (Enric VI i Constança) i el del seu avi, el rei normand Roger II de Sicília.\nFrederic i les arts[modifica]\nEra conegut com el Stupor Mundi ("la meravella del món", o en una traducció més acurada "l'estupefacció del món"). En contrast amb molts monarques del seu temps, molts d'ells il·literats, parlava nou llengües i era capaç d'escriure en set. Era un dirigent modern, protector de les arts i les ciències: un dels seus consellers era el famós astròleg Guido Bonatti de Forlì. Va tenir idees avançades en economia, abolint monopolis estals, tarifes internes i reformant les regulacions sobre la importació a l'Imperi. Probablement aquesta predisposició estaria relacionada amb la seva formació a la cort de Palerm, on es barrejaven influències germàniques, llatines, romanes d'Orient, normandes, provençals i jueves.\nVa ser patró de l'Escola Siciliana de literatura i ciència, de la qual havien sorgit als voltants del 1220 les primeres formes literàries en un llenguatge italo-romànic, el sicilià.\nUna de les seves grans passions era la falconeria, el que va portar a escriure el manual De arte venandi cum avibus (de l'art de caçar amb ocells), del que se'n conserven diverses còpies il·lustrades dels segles xiii i xiv.\nA Wikimedia Commons hi ha contingut multimèdia relatiu a: Frederic II del Sacre Imperi Romanogermànic\n↑ Adams, George Burton. The History of England from the Norman Conquest to the Death of John (1066-1216) (en anglès). Echo Library, 2006, p.308-309. ISBN 1406802816.\nConstança de Sicília Rei de Sicília\n1198 – 1250 Succeït per:\nViolant de Jerusalem Rei de Jerusalem\ncom a consort de Violant, 1225–1228\ncom a regent per Conrad, 1228-1243\n1225 – 1243\nFelip de Suàbia Duc de Suàbia\n1212 – 1216 Succeït per:\nOtó IV del Sacre Imperi Romanogermànic Rei d'Alemanya i Itàlia\n1212 – 1220 Succeït per:\nSacre Emperador Romà\n1220 – 1250 Succeït per:\nEnric VII del Sacre Imperi Romanogermànic\ndesprés d'anys d'interregne\nObtingut de «https://ca.wikipedia.org/w/index.php?title=Frederic_II_del_Sacre_Imperi_Romanogermànic&oldid=28948565»\nPersones de Jesi\nParticipants cristians en la Cinquena Croada\nParticipants cristians en la Sisena Croada\nLa pàgina va ser modificada per darrera vegada el 25 des 2021 a les 07:07.


Les famílies sense plaça denuncien la manca d'oferta pública - Diari Jornada\nConcentració contra la manca de places públiques a l'escola catalana, aquest matí.\nS'han concentrat aquest matí a la plaça de Sant Jaume de Barcelona per a exigir suport a l'escola pública\nLes famílies sense plaça denuncien la manca d'oferta pública\n| 02 de juny, 2018 - 14:31\nLa Plataforma de famílies sense plaça a l'escola pública s'han concentrat aquest matí a la plaça de Sant Jaume de Barcelona per a denunciar la manca d'oferta pública i fer palesa la defensa d'un model d'escola pública i de qualitat. Les famílies consideren que el procés de preinscripció d'aquest curs s'ha tornat "especialment cruel" i apunten als canvis en la gestió de les places introduïts pel Departament d'Ensenyament.\nPer als afectats, es tracta d'una manca d'informació i de transparència que els està creant incertesa de cara al curs que ve. "A diferència de cursos anteriors, no s'han publicat encara les assignacions en segona, tercera o quarta opció, abandonant a les famílies afectades en la confusió i la incertesa", expliquen al seu manifest.\nAlhora, es mostren preocupats per un problema que consideren "sistèmic" i del qual responsabilitzen el Departament d'Ensenyament, "que durant anys ha prioritzat i subvencionat l'escola concertada en detriment de la pública".\nFa uns dies, el Consorci d'Educació plantejava una proposta que passava per l'ampliació de la ràtio i l'escolarització dels seus fills en un altre districte, però la plataforma no l'ha acceptada i la valora de "pegat que no soluciona el problema". A més, s'oposen a matricular els seus fills en un centre concertat perquè "perpetua un model de segregació ideològica, de gènere i de classe".\nLes reivindicacions de la plataforma passen per "potenciar el sector públic i no el concertat, augmentar el nombre d'escoles, planificar sense improvisacions la millora d'aquells centres educatius més estigmatitzats, potenciar els centres de pedagogia respectuosa i no directiva, i apostar per la innovació pedagògica".


Amb aquest plugin pots mostrar un conjunt d'imatges i informació en diferents dissenys. El propòsit principal del plugin és per mostrar els membres d'equip / personal, però pot ser utilitzat per a altres fins.\nTotalment compatible amb els flamants v4.2 WordPress!\nÉs perfecte per mostrar als membres del seu personal, equip o treballar la força, fins i tot dividides per categories o grups: També pot utilitzar-lo per mostrar testimonis o altres tipus de continguts que requereixen una imatge i text!\nPot mostrar les entrades de 4 formes principals diferents\nEls membres es mostraran en una quadrícula de resposta amb el nombre de columnes que ha establert i amb la informació a la dreta, esquerra o sota la imatge, depenent de la configuració.\nGRID AMB INFORMACIÓ SOBRE L'AIRE\nEls membres es mostraran també en una quadrícula de resposta, però la informació es mostrarà quan es passa la imatge.\nA disposició de la taula de resposta senzilla per mostrar els membres d'una manera senzilla.\nMINIATURES PAGER DISPOSICIÓ\nLes miniatures de les imatges dels membres es mostraran més petits i en clic a la imatge més gran i més informació es mostrarà en una àrea designada. Molt similar a una funcionalitat galeria on es pot navegar pel contingut fent clic a les miniatures petites.\nPodeu personalitzar i millorar el disseny, amb diverses opcions de disseny i estils pre-construïts.\nEn els dissenys de quadrícula es pot triar el nombre de columnes que voleu mostrar. Les columnes seran de resposta i adaptació a diferents mides de pantalla.\nFormes i efectes d'imatge\nVostè serà capaç de decidir si vol que les imatges que es mostren amb cantonades quadrades, cantonades arrodonides o fins i tot de forma circular! A més se'ls pot donar estils extra, com a escala de grisos, vores de la imatge i estils d'ombra.\nSimples opcions d'alineació de text: centre, dreta esquerra.\nEn els dissenys que s'aplica aquesta opció, podràs triar si la imatge serà més amunt, a la dreta oa l'esquerra del contingut.\nJQuery Categoria de filtre\nEn els dissenys de quadrícula i la libració de quadrícula tindràs l'opció d'activar i mostrar filtre A Grups Jquery! Pot mostrar tots els seus membres i en un clic als seus visitants podran filtrar una categoria seleccionada!\nVeure un exemple viu!\nA més de les opcions anteriors, pot triar una combinació preestablerta d'opcions.\nLes futures versions del plug-in probablement inclouran més estils i temes incorporats!\nPot agrupar les entrades per categories i pantalla només una categoria seleccionat o tots ells! D'aquesta manera vostè pot fins i tot tenir una llista dels membres de l'equip als seus / personal per posició o departaments.\nDrag & Drop reordenament!\nEn veure el fitxer d 'entrades membre, pot activar el Drag & Drop per a comandes per canviar fàcilment l'ordre de les entrades!\nPàgines individuals per a cada entrada!\nVostè pot decidir si vol que les entrades tinguin una sola pàgina activa o no! Si vostè té l'única pàgina activa, pot decidir si les entrades en el disseny tindran un enllaç a aquesta pàgina o no!\nEl codi curt funcionarà en els widgets! Només has de copiar el codi curt i incloure'l en un giny de text i el format de pàgina seleccionat es mostrarà en el giny!\nCodi curt i generador de funcions PHP!\nNo podria ser més fàcil de generar el codi necessari per mostrar les entrades. Només has d'anar al generador Codi curt, seleccioneu les opcions que vulgueu i el codi abreujat i la funció de php que pot utilitzar es generarà i llest per copiar i enganxar on vulguis! Shortcodes es van a utilitzar en missatges, pàgines i widgets, mentre que caldrà la funció de php si voleu codificar el disseny aparador equip en els fitxers de tema.\nEl generador farà una vista prèvia de com el disseny es veu amb la configuració seleccionada.\nEls camps d'entrada per al contingut específic\nEn afegir una nova entrada, tindràs nous camps per al contingut específic. Per defecte aquestes caselles són:\nHTML gratis - Una àrea de text on es pot incloure contingut HTML. Es pot utilitzar per exemple per incloure el contingut que no s'ajusta als altres camps d'entrada, o simplement per col·locar més contingut com un eslògan per a l'usuari.\nTítol del treball - Nom de la posició de l'element d'equip, o definició departament.\nEnllaços Xarxes Socials (Twitter, Facebook, Google Plus, Linkedin, Youtube i Vimeo)\nEls usuaris avançats poden canviar aquestes definicions, en canviar les etiquetes en un arxiu de configuració del PHP.\nCaracterística Nom d'encàrrec!\nNo t'agrada aquesta característica de ser anomenat 'Membres'? Anar a la configuració del plugin i canviar al que vulguis!\nMides Default Image\nVostè pot canviar la mida per defecte de les imatges en la configuració. D'aquesta manera, en carregar noves imatges que es canviarà la mida a les dimensions especificades.\nConfiguració de pàgina individuals\nQuan es pot triar si la funció d'una sola pàgina estarà activa o no, i quina informació voleu mostrar en ell! Si el seu ingrés membre de l'equip es connecta amb un usuari de WordPress, pot mostrar els últims missatges, per exemple!\nAltres opcions inclouen la mida de les icones social i forma i també si la informació de correu electrònic té el mailto: format de correu electrònic o no.\nMulti-ús! Ser creatiu!\nEncara que aquest va ser construït per servir millor com una forma senzilla de mostrar equip o membre del personal al seu lloc web wordpress, es pot utilitzar per a altres fins! Si vostè té un problema que requereix un plugin que mostrarà una llista d'imatges juntament amb la informació, aquest plugin pot ser útil! Per exemple, podeu crear una llista de productes o serveis!\nCom actualitzar aquest plugin? - Llegiu les preguntes freqüents\n- Versió 1.4.3 - 2 abril 2015\n- Afegida l'opció de vincles socials nofollow - Nova opció d'enllaç - enllaç a la imatge completa (funciona bé amb plugins caixa lluminosa) - Compositor Fix Visual - Opció de forma de la imatge en una sola pàgina - Actualitzat bxslider versió\n- Versió 1.4 - 13 febrer 2015\n- Millora de codi en pàgines individuals - fragments enriquits Agregat 'Gent' markup - Petits errors de sintaxi fixos\n- Versió 1.3.9 - 20 gener 2015\n- Solució d'error CSS en Safari fixa - Nova tel: opció enllaços\n- Versió 1.3.8 - 11 desembre 2014\n- Nova funció: "Recordeu Ajustaments Codi curt ' - Nova opció en el generador de codi curt: excloure les identificacions - Versió actualitzada fontAwesome - Text d'ancoratge Afegit per l'opció camp URL personal - Petits errors resolt\n- Versió 1.3.7 - 24 setembre 2014\n- Arrossegar i deixar anar codi actualitzat - Opció petita millora a 'ordenat per cognom' - Afegit suport 'nens' al menú de navegació filtre (desplegable)\n- Versió 1.3.6 - 6 setembre 2014\n- Missatge d'error corregit cerca - Petites millores css\n- Versió 1.3.5 - 27 juny 2014\n- Solució de font icona d'error\n- Versió 1.3.4 - 15 juny 2014\n- Opció de triar una sola pàgina de plantilla tema Afegit\n- Versió 1.3.3 - 26 maig 2014\n- Camp d'opció css personalitzat Afegit - Afegida la opció de orderby última paraula (cognom) - Codi lliscant actualitzat (bxslider versió)\n- Versió 1.3 - 14 abril 2014\n- Fontawesome Social Icons (retina llest) - Opció de paginació - Noves opcions d'enllaç d'una sola pàgina\n- Versió 1.2.7-24 mar 2014\nVersió actualitzada Fontawesome\n- Versió 1.2.6 - 4 febrer 2014\nFiltrar Categories ordenat per llimac Alt atribut imatge fixa Petits ajustos pàgina fix\n- Versió 1.2.4 - 10 desembre 2013\nNou icona d'administració Menú (WordPress 3.8 compatible) Pantalla d'Administració, ara mostra totes les entrades (més fàcil d'arrossegar i deixar anar)\n- Versió 1.2.2 - 5 novembre 2013\nAgregat Search Widget i Codi curt; Opció Filtre Afegit a disposició Pager Miniatures; Possibilitat de seleccionar diverses categories a mostrar;\n- Versió 1.2.1 - 3 octubre 2013\nMillora Petit jQuery per al disseny Imatges minimitzades Pager\n- Versió 1.2 - 23 setembre 2013\nFiltre IDs Afegit a Shortcode Generator - Possibilitat de seleccionar membres específics per mostrar Agregat Instagram Icona\n- Versió 1.1 - 2 juliol 2013\nCanvis d'estil CSS, actualització-Font impressionant Nova funció d'arrossegar i Ordenament gota Nova jQuery Categoria de filtre en els dissenys seleccionats Imatge defecte per a la disposició de taula i disseny de quadrícula activable Afegit icona de correu electrònic a Enllaços Socials Enconde Email html per evitar els robots d'spam per captar l'adreça de correu electrònic\nVersió 1.0 - 14 juny 2013\nEl connector utilitza el bxSlider impressionant per construir el traçat miniatures buscapersones i els icones impressionant font per mostrar les icones petits. Imatges de demostració per ollyi, des PhotoDune. Arrossegar i ordenar gota característica inspirat per Jake Goldman.\n14 jun 13, última actualització\ncomerç, electrò, nic, tots els articles, club, comunitat, empresa, equip, galeria, graella, membre, membres, organització, persones, sensibles, equip, personal, equip, treballadors


Fem notícia: Paciència i responsabilitat\nPaciència i responsabilitat\nTot va començar el dia 15 de març amb un confinament de dues setmanes, però, com a conseqüència del gran creixement que ha patit el virus entre la població d’arreu del món, portem poc més de 5 setmanes tancats a casa. Al principi, podia semblar una mica bogeria el fet d’estar en quarantena, però, a poc a poc, tothom es va adonar del risc que comportava la propagació tan ràpida d’aquest maliciós Coronavirus.\nAl principi, podies sortir de casa sense cap mena de problema, però, en el moment en el qual és va decretar l’estat d’alarma, les coses van canviar radicalment. Actualment, les coses per a mi no estan sent gaire dures, els principals inconvenients són la falta de relació i el descontrol que tinc per tal d’entregar les tasques. M’organitzo de mala manera, i, per tant, em toca entregar les feines bastant justes de temps. Per la resta, tot està correcte, amb moltes ganes de poder sortir de casa.\nRecentment, han incorporat que les persones menors d’edat, podran sortir a passejar en una franja d’horaris determinada. En el meu cas, puc sortir de 16:00h a 18:00h, acompanyat d’un adult. Aquest nombre és relatiu, varia en funció de l’edat que tens. Em sembla una molt bona proposta, que pot millor bastant l’estat d’ànim entre els adolescents i els adults.\nPau Gómez López\nPublicat per Pau Gómez López a 15:32:00


a bell bulto: Clafoutis de cireres\nServida tebiona és deliciosa! Espero que us agradi.\nJudith 22 de juny de 2011, a les 15:16\nHa d'estar boníssim! tinc moltes ganes de fer-ne un, però encara no m'he anima't. Quina sort que tens amb aquesta amiga!!! ;P petonets guapa\nAnònim 22 de juny de 2011, a les 17:54\nJo tampoc l'he fet mai encara, de moment amb les cireres només hem provat de fer la coca que has vist avui... que per algo el Xavi és de Reus! jejejeje Té una cara boníssima!\nGEMMA 22 de juny de 2011, a les 20:20\nMontse, jo el vaig fer fa poc i es una delicia de pastis...\nMontse de Sants 22 de juny de 2011, a les 21:27\nJudith anima't perquè és tremendament fàcil, bo i fa patxoca a l'hora de servir. A mi m'agrada la textura com de pastís de formatge-truita-quiche que li queda...\nSandra: M'ha fet gràcia veure la coca de cireres. Això és de tota la vida de Reus. Jo hi tinc família i de petita no faltavem mai ni per setmana santa, per Corpus i per Sant Pere. Ja et pots imaginar quins tips de menjar...\nGemma: És bó, oi? Era per utilitzar cireres bàsicament (bona excusa!)\nmercè 23 de juny de 2011, a les 0:34\nÉs un pastís que queda molt bonic,oi?, jo el vaig veure a tants blocs i em va fer tanta gràcia el nom que també el vaig fer...Però ben segur que amb aquestes cireres de categoria que has posat el teu clafoutís ha de ser de primera!Una abraçada.\nCoses de Llàbiro 23 de juny de 2011, a les 10:12\nEn vaig fer un de fruits del bosc i ens va agradar moltíssim!\nMontse de Sants 23 de juny de 2011, a les 13:59\nMercè: Sí que queda bonic. És que té un aire francès de coses ben posadetes i ben guarnides...\nMònica: Bona idea! Les fruites del bosc és una altra opció. Aquest estiu, quan anem a collir mores, en tornaré a fer!


DMAE, alta miopia i diabetis: principals amenaces per a la retina | IMO\nDMAE, alta miopia i diabetis: principals amenaces per a la retina\nLa retina és una fina capa de teixit nerviós que recobreix l’estructura interna de l'ull. És on es fixen les imatges que s’envien al cervell a través del nervi òptic. Que funcioni bé, per tant, és d’una importància vital per a la visió.\nLes patologies que més habitualment afecten la retina es concentren en quatre grans grups: les degeneratives, en què destaca la Degeneració Macular Associada a l’Edat (DMAE); les associades a l’alta miopia; les d’origen vascular, principalment retinopatia diabètica; i les associades a problemes biomecànics, com el despreniment de retina o traccions vitreomaculars. En tots els casos, la detecció precoç és fonamental per evitar que evolucionin i per millorar el pronòstic funcional final. Per això, l´ Institut de Microcirurgia Ocular de Barcelona (IMO) alerta de la importància que la població de risc es faci revisions oftalmològiques periòdiques.\nBaixa visió en persones grans\nLa DMAE és la principal causa de baixa visió en persones de més de 65 anys.\nLa DMAE és la principal causa de baixa visió en persones de més de 65 anys. En general, tenen risc de patir-ne les persones de més de 50 anys, i especialment les que n’han fet 70. N’hi ha dues formes: la seca, en la qual es va atrofiant la màcula (la zona central de la retina i la més important per a la visió nítida), i la humida, en la qual es produeix un creixement anòmal de vasos a sota de la màcula. Com a conseqüència, els afectats van perdent progressivament la visió central. El tractament encara ha d’evolucionar molt, si bé hi ha nombrosos assajos clínics en marxa. Actualment s’intenta controlar amb fàrmacs intravitris antiangiogènics (que frenen el creixement dels vasos sanguinis). Per a la DMAE seca encara no hi ha un tractament eficaç, però l’administració de complexos antioxidants aconsegueix alentir la malaltia.\nActualment, l’IMO està treballant en l’elaboració d’estudis genètics de predisposició a patir DMAE. Aquesta futura tècnica permetrà identificar subjectes amb risc elevat de patir la malaltia i fer-los un seguiment més exhaustiu. Mentrestant, les millors mesures preventives són seguir una dieta sana, no fumar i fer-se revisions oculars periòdicament a partir dels 50 anys.\nComplicacions de l’alta miopia\nEn l’alta miopia, que afecta prop d’un 2% de la població, hi ha més predisposició a patir certes malalties, com el despreniment de retina, la degeneració de la retina central per plaques d’atròfia, el creixement de vasos per sota de la retina a l’àrea macular, el forat macular miòpic i la separació de les capes de la retina macular, anomenada squisi. Aquests pacients poden queixar-se de veure línies ondulades o taques opaques al camp visual i de perdre agudesa visual. Actualment, certes patologies maculars de l’alt miop es poden corregir amb injeccions intravítries o amb microcirurgia ocular. Els pacients amb alta miopia també requereixen controls oftalmològics regulars per comprovar que no hi hagi lesions a la retina, que en molts casos no donen símptomes.\nLa diabetis, causa de pèrdua de visió en adults\nPel que fa a la retinopatia diabètica, és la malaltia vascular més freqüent de la retina, els vasos de la qual queden danyats per la descompensació metabòlica de la diabetis. És una de les principals causes de pèrdua severa de visió en edat laboral al món occidental. L’elevat índex de complicacions oculars que es produeix entre la població diabètica, com és el cas de l’edema macular, l’hemorràgia vítria i el despreniment de retina, fa que aquest col•lectiu s’hagi de controlar estrictament la glicèmia, la pressió arterial i els lípids plasmàtics, a més d’evitar el tabac. Aquests pacients –que pugen a més de 200 milions arreu del món– requereixen també revisions periòdiques de la retina, perquè generalment la retinopatia diabètica no dóna símptomes fins que la lesió ja és severa. Hi ha diferents opcions de tractament, com ara la fotocoagulació amb làser, les injeccions intravítries o la cirurgia (vitrectomia).\nLes malalties de la retina associades a causes biomecàniques o traccionals, com el despreniment de retina, el forat macular, la membrana epiretinal macular o la síndrome de tracció vitreomacular, necessiten ser tractades amb cirurgia intraocular. Actualment s’obtenen bons resultats anatòmics i funcionals gràcies als grans avenços tecnològics tant en els aparells destinats a la detecció precoç com en les tècniques i els instruments de la microcirurgia endoocular.


Els 10 millors apartaments de Màlaga, Espanya | Booking.com\napartaments a Màlaga 1.193 establiments\nBusques un lloc fabulós? Als clients els ha encantat Màlaga!\nCerca apartaments a Màlaga\n1.405 establiments a Màlaga\nMés allotjaments a Màlaga:\nHotels Albergs Apartaments Vil·les Bed and breakfasts Habitacions en cases particulars Cases i xalets Hostals i pensions\nPicasso Suites Málaga Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nEl Picasso Suites Málaga es troba en un edifici renovat al centre històric de Màlaga, a 1 minut a peu del Museu Picasso i a 250 m de la catedral de Màlaga. Hi ha WiFi gratuïta.\nApartamentos Suites Oficentro Deluxe Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nApartamentos Nono Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nL'Apartamentos Nono està situat al barri de Soho de Màlaga, a 400 m del carrer de Larios i a 500 m de la catedral. L'establiment ofereix aparcament privat i internet WiFi gratuïta a tot el recinte.\nApartamentos Catedral Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nLiving4Málaga Platinum Beach Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nApartments Holidays2Malaga Premium Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nApartments Holidays2Malaga City Center Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nL'Apartments Holidays2Malaga City Heart ofereix apartaments i estudis amb aire condicionat i calefacció al nucli antic de Màlaga, a 1 km de la platja de La Malagueta. Hi ha WiFi gratuïta.\nApartamentos Breakaway Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nApartamentos Breakaway is located in central Málaga, right next to Constitución Square. It offers air-conditioned apartments with free Wi-Fi and a flat-screen TV.\nDomopolitan Centro Málaga Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nMalaga Exclusive Aquest allotjament ha acceptat participar al nostre programa preferent, que inclou allotjaments amb un servei i una qualitat-preu excel·lents i uns preus competitius. Per participar en el programa cal complir uns requisits específics. A més, es tenen en compte comentaris d’altres clients.\nTots els apartaments de Màlaga


Seth Troxler & Tiga - Sónar Barcelona 2017\nDissabte 17 00:00 - 06:00\nSónar de Nit - SonarCar\nDues ments, quatre mans, sis hores\nSonarCar 2017 ja té amfitrions per a la nit del dissabte: Seth Troxler i Tiga, dues de les figures més populars i respectades de l'electrònica de ball dels últims anys, junts durant sis hores ininterrompudes. El seu set a quatre mans no és fruit de la casualitat: tots dos es coneixen perfectament des de fa molt de temps, tenen una excel·lent relació personal i comparteixen una passió desmesurada per la música a tots els nivells. Tant Troxler com Tiga han exhibit sempre amplitud de mires i gustos molt oberts, qualitats que els fan perfectes per SonarCar, on és possible construir un relat de llarg recorregut a partir de diferents gèneres, procedències, etapes i tempos. Tot és possible a les seves mans.\nA hores d'ara tothom coneix ja de sobres a Troxler i Tiga. El DJ americà ha conquerit el món amb el seu impagable carisma, un talent innat en l'art de la selecció i la mescla i una personalitat sempre inquieta, que l’ha portat a produir, remesclar, col·laborar amb molts companys de professió i posar-se al capdavant de diversos segells (Visionquest, Tuskegee o Play It Say It). El mateix es pot dir de Tiga, DJ extraordinari, responsable del seu propi segell (Turbo) i productor de gran èxit. El canadenc és autor de diversos hits d'abast mundial (“Sunglasses at Night”, “Bugatti”, la seva versió de “Hot in Here” de Nelly) i de discos sempre molt celebrats pels amants del synth pop, el house i la dance music en general. Es miri per on es miri, formen un duet d'autèntic luxe.


Treboli Kids ja té botiga en línia • 24PM\nLa cadena de botigues Trebolí Kids, situada físicament a diferents localitats de Mallorca, estrena comerç en línia. Amb la voluntat de distribuir els seus productes a tot el món, l’empresa confia en aquesta nova forma de venda.\nEl mercat de Treboli Kids està centrat en moda i joguines per a nens i nenes de 0 a 16 anys. D’aquesta manera, la plataforma web s’ha dividit en tres portals diferents, un per a cada segment (nens, nenes i joguines). A partir d’aquí, els productes també es divideixen per marques.\nEstèticament s’ha seguit una línia minimalista on els productes són els principals protagonistes. En relació al color, s’ha tret partint del lila, corporatiu de Treboli Kids.\nPel que fa a dades sobre el sector de moda infantil, comentar que aquest va concloure 2015 amb una xifra de negoci de 1.204 milions d’euros, un 7,5% més que l’any anterior, segons les últimes dades facilitades per l’associació espanyola de productes per a la infància Asepri.


L'Associació de Dones serveix 400 clotxes en el 30è Dia de la Clotxa - Ajuntament de Riba-roja d'Ebre\n05/05/2017 /en Notícies /por Ajuntament de Riba-roja dEbre\nL’1 de maig ha tornat a ser dia de festa a Riba-roja d’Ebre, amb la celebració de la Festa de la Clotxa. Un esdeveniment organitzat des de l’Associació de Dones, amb la col·laboració de l’Ajuntament del municipi, que enguany ha arribat a la 30a edició.\nEs tracta d’un dia molt especial per a l’entitat, que va ser pionera a la comarca en preparar una clotxada popular, i és que any rere any la cita es consolida al calendari de centenars de riberencs. De fet, aquesta vegada es van tornar a esgotar els tiquets i es van servir 400 clotxes, assolint les expectatives de l’organització.\nCom sempre, la festa va començar a les 10 del matí a la zona d’esbarjo de la Societat de Pesca “La Carpa”, un indret que es va omplir de gom a gom de riba-rojans i riba-rojanes, i també veïns d’altres municipis de la comarca, que es van menjar la tradicional clotxa.\n22è concurs de paelles\nDesprés de les clotxes, el protagonisme va passar a les paelles, amb la 22a edició del concurs d’aquest plat. Hi van participar més de 30 grups, una xifra que supera la d’anys anteriors. Pel que fa als guanyadors, el primer lloc va ser per la paella cuinada per Hans, un suís casat amb una riba-rojana; el segon, per la de la colla d’Ivan Gallego; i el tercer per la de Carlos Bianes. Es dóna el cas que tots tres són de fora de Riba-roja, però es van emportar el mèrit de ser els millors cuiners de la jornada.\nEtiquetas: clotxa, Promoció Econòmica\nLa renovada Unió de Comerç i Serveis de Riba-roja d’Ebre comença a... La UdL estudia a Riba-roja l’ús de peroxiacètic contra la plaga del...


Detingut un home de 62 anys amb nou quilograms de marihuana a Alcanar - Imagina Ràdio\nDetingut un home de 62 anys amb nou quilograms de marihuana a Alcanar\nLa Guàrdia Civil de Tarragona ha desmantellat una plantació tipus “Indoor” amb més de 9 quilograms de cabdells de marihuana llestos per a la seva venda, en un habitatge unifamiliar situat a la urbanització Montsia Mar, de la localitat d’Alcanar, detenint a una persona com a responsable del cultiu i elaboració de la substància.\nLa recerca es va iniciar durant el mes de febrer, gràcies a la col·laboració ciutadana que alertava de l’existència d’un habitatge unifamiliar on, pel que sembla, s’estava conreant marihuana. Després d’aquesta informació la Guàrdia Civil va establir nombrosos dispositius a fi de localitzar i desmantellar la plantació clandestina, així com la identificació del seu responsable.\nArran de la informació obtinguda en la recerca i la col·laboració de tècnics de l’empresa subministradora d’energia elèctrica, es va poder constatar l’existència d’elements característics destinats al cultiu interior de marihuana. Després d’accedir a la instal·lació amb el lletrat de l’administració de justícia, es van localitzar 9 mil 312 grams de cabdells secs de marihuana, divers material per al cultiu i elaboració de la substància i 1.900 euros en metàl·lic entre altres efectes.\nEl detingut un home de 62 anys d’edat i de nacionalitat espanyola, se li imputa un presumpte delicte contra la salut pública (cultiu, elaboració i tràfic de substàncies estupefaents) i un altre de defraudació de fluid elèctric, sent posat a disposició al costat dels efectes intervinguts en el Jutjat de Primària Instància i Instrucció Núm. 3 d’Amposta.\nArticle anteriorL’Ajuntament de Móra d’Ebre no vol benzineres al nucli urbà i suspèn temporalment l’atorgament de llicències\nArticle següentEric Matamoros, l’ampostí creador d’una APP per detectar el càncer: “La meva tieta el va patir i això em va impulsar a lluitar contra la malaltia”


Detingut un massatgista a València per abusar sexualment de dues dones\nEn el moment en que es va produir, les víctimes estaven a soles amb l'autor a la clínica\nActualitzada 24/06/2019 a les 18:54\nLa Policia Nacional ha detingut un home de 41 anys a València com a presumpte autor d'un delicte d'abús sexual, segons ha avançat Las Provincias.\nEls fets haurien ocorregut a mitjans de juny en un centre on l'arrestat treballava de massatgista. Una de les víctimes va acudir al centre per rebre un massatge, moment en que l'home presumptament hauria realitzat els tocaments lascius.\nLa Policia Nacional ja l'havia detingut a principis de juny per uns fets similars. En aquest cas, la dona també va patir tocaments a les seves parts íntimes. Aquí la víctima va aconseguir marxar de la sala recriminant-li el seu comportament.\nQuan es van produir els dos casosm les víctimes estaven a soles a la clínica amb l'autor. El detingut a passat a disposició judicial.\nComenta el contingut : Detingut un massatgista a València per abusar sexualment de dues dones